На основу члана 3. став 6. Закона о Војсци Србије (,,Службени гласник РС”, бр. 116/07, 88/09, 101/10 – др. закон, 10/15, 88/15 – УС, 36/18 и 94/19) и члана 42. став 1. Закона о Влади („Службени гласник РС”, бр. 55/05, 71/05, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**У Р Е Д Б У**

**о начелима унутрашњег уређења и систематизације формацијских места у**

**Војсци Србије**

**Члан 1.**

Овом уредбом прописују се начела за унутрашње уређење и систематизацију формацијских места у Војсци Србије.

Начела за унутрашње уређење и систематизацију формацијских места у Војсци Србије примењују се и на унутрашње јединице Министарства одбране, органе у саставу Министарства одбране и војне јединице и војне установе које су организационо и функционално везане за Министарство одбране, када је предвиђено да све послове у њима обављају професионални припадници Војске Србије, као и на формацијска места на која се постављају професионална војна лица, распоређена ван Војске Србије.

**Члан2.**

Унутрашње уређење и систематизација формацијских места обезбеђују:

1) организационе капацитете за извршавање мисија и задатака Војске Србије;

2) једностарешинство и субординацију у командовању;

3) трокомпонентност намене и састава Војске Србије;

4) модуларност јединица;

5) мирнодопску и ратну величину Војске Србије у складу са потребама и могућностима Републике Србије;

6) организационе капацитете за оспособљавање састава;

7) ефикасан прелазак из мирнодопске на ратну организацију.

**Члан 3.**

Услове за образовање и унутрашње уређење и систематизацију формацијских места у организационим целинама из члана 1. ове уредбе, прописује министар одбране.

**Члан 4.**

Начин одређивања елемената формацијских места, односно војноевиденционе специјалности за војна лица и евиденционе специјалности за цивилна лица на служби у Војсци Србије уредиће министар одбране.

Називе формацијских места, формацијске чинове и положајне групе за професионална војна лица и називе формацијских места, групе радних места и број бодова за цивилна лица на служби у Војсци Србије прописује министар одбране.

**Члан 5.**

Даном ступања на снагу ове уредбе, престаје да важи Уредба о начелима унутрашњег уређења и систематизације формацијских места у Војсци Србије (,,Службени гласник РС”, број 106/08).

**Члан 6.**

Ова уредба ступа на снагу осмог дана од дана објављивања у ,,Службеном гласнику Републике Србије”.

05 Број: 110-285/2020

У Београду, 17. јануара 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |